З 1998 года Гомель носіць статус цэнтра міжрэгіянальных стасункаў Беларусі, Расіі ды Украіны. Так ацэ-нены ўклад гомельскага рэгіёна ў паспяховае эканамічнае, гандлёвае, культурнае супрацоўніцтва, ва ўмацаванне інтэграцыі паміж славянскімі дзяржавамі. А яшчэ Гомельская вобласць знакамітая многімі сваімі ўраджэнцамі. У гэтым рэгіёне пабачылі свет двойчы Герой Савецкага Саюза Павел Галавачоў, народныя пісьменнікі Беларусі Іван Мележ і Іван Шамякін, мастакі Георгій Ніскі і Гаўрыла Вашчанка, дыпламат Андрэй Грамыка, алімпійскія чэмпіёны Леанід Гейштар, Алена Рудкоўская, Раман Петрушэнка. Яркі след пакінулі ў гісторыі авіяканструктар Павел Сухі, архітэктар Станіслаў Шабунеўскі, этнограф і гісторык Еўдакім Раманаў, навукоўцы Леў Выгоцкі і Уладзімір Белы, чые біяграфіі таксама былі звязаныя з гэтым краем.